Ötéves korában kezdett el úszni. A 2006-os úszó-Európa-bajnokság volt az első nagy nemzetközi versenye felnőtt szinten. Az egy évvel később Melbourne-ben rendezett világbajnokságon 100 méteres hátúszásban 7. lett, a 4 x 100 méteres vegyes váltóval pedig 5. A 2008-as eindhoveni Európa-bajnokságon aranyérmet nyert 50 méteres és 100 méteres hátúszásban is. 200 méteres hátúszásban ezüstérmes lett, csakúgy, mint a 4 × 100 méteres vegyes váltóval. A 2009-es év első felét hátsérülése miatt hagyta ki, majd az áprilisban rendezett országos bajnokság alatt kétszer is megjavította az ausztrál Sophie Edington aktuális világrekordját, azonban a Nemzetközi Úszószövetség 2009. június 29-én bejelentette, hogy nem ismeri el hivatalosan Zujeva idejét.